32003D0564
L 192/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 юли 2003 година
за прилагането на Директива 72/166/ЕИО на Съвета относно проверките на застраховките „Гражданска отговорност“ при използването на моторни превозни средства
(Нотифицирано под номер С(2003) 2626)
(текст от значение за ЕИП)
(2003/564/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/166/ЕИО на Съвета от 24 април 1972 г. относно сближаване на законодателствата на държавите-членки относно застраховката „Гражданска отговорност“ при използването на моторни превозни средства и за прилагане на задължението за сключване на такава застраховка (1), последно изменена от Директива 90/232/ЕИО (2), и по-специално член 2, параграф 2, и член 7, параграф 3 от нея,
като има предвид, че:
(1)
Отношенията между националните застрахователни бюра на държавите-членки, така както са определени в член 1, параграф 3 на Директива 72/166/ЕИО, и тези на Чешката република, на Унгария, на Норвегия, на Словакия и на Швейцария се уреждаха от допълнителни споразумения към Единното споразумение за системата „Зелена карта“, сключено на 2 ноември 1951 г. („Допълнителни споразумения“). Тези допълнителни споразумения определяха практическите условия за премахване на проверките за застраховки на превозните средства, домуващи обичайно на територията на която и да е от тези страни.
(2)
Впоследствие Комисията прие решения, налагащи на всички държави-членки, в съответствие с Директива 72/166/ЕИО да се въздържат да извършват проверки за застраховки за гражданска отговорност на превозните средства, домуващи обичайно на територията на друга държава-членка или на територията на посочените по-горе трети страни, предмет на допълнителните споразумения.
(3)
Националните застрахователни бюра преразгледаха и уеднаквиха текстовете на допълнителните споразумения и ги замениха с едно споразумение (наречено „Многостранно гаранционно споразумение“), ратифицирано в Мадрид на 15 март 1991 г., в съответствие с принципите, прогласени в член 2, параграф 2 на Директива 72/166/ЕИО. Многостранното гаранционно споразумение беше включено в Директива 91/323/ЕИО (3) на Комисията.
(4)
Комисията прие впоследствие Решения 93/43/ЕИО (4), 97/828/ЕО (5), 99/103/ЕО (6) и 2001/160/ЕО (7), които изискват от всяка държава-членка, в съответствие с Директива 72/166/ЕИО, да се въздържат да извършват проверки на застраховки за гражданска отговорност на превозни средства, чието обичайно домуване е на територията на държава-членка или на територията съответно на Исландия, на Словения, на Хърватия и на Кипър.
(5)
Споразумението между националните застрахователни бюра на държавите-членки на Европейското икономическо пространство и други асоциирани държави беше подписано на 30 май 2002 г. в Ретимно (Крит), в съответствие с принципите, определени в член 2, параграф 2 на Директива 72/166/ЕИО. Първото приложение към това споразумение обединява в един документ всички разпоредби на Единното споразумение между бюрата и на Многостранното гаранционно споразумение („Вътрешните разпоредби“). Тези вътрешни разпоредби заменят двете предходни споразумения, считано от 1 август 2003 г.
(6)
Поради това, следва да се отменят Решения 91/323/ЕИО, 93/43/ЕИО, 97/828/ЕО, 99/103/ЕО и 2001/160/ЕО, считано от 1 август 2003 година,
ПРИЕ НАСТОЯЩОТО РЕШЕНИЕ:
Член 1
Считано от 1 август 2003 г., всички държави-членки се въздържат да извършват проверки за застраховки за гражданска отговорност на превозните средства, домуващи обичайно на територията на друга държава-членка или на територията на Чешката република, на Хърватия, на Кипър, на Унгария, на Исландия, на Норвегия, на Словакия, на Словения и на Швейцария, които са предмет на Споразумението между националните застрахователни бюра на държавите-членки на Европейското икономическо пространство и на други асоциирани държави, подписано на 30 май 2002 г. и добавено като приложение към настоящото решение.
Член 2
Решенията 91/323/ЕИО, 93/43/ЕИО, 97/828/ЕО, 99/103/ЕО и 2001/160/ЕО се отменят, считано от 1 август 2003 г.
Член 3
Държавите-членки уведомяват незабавно Комисията за мерките, предприети за прилагане на настоящото решение.
Член 4
Адресати на настоящото решение са държавите-членки.
Съставено в Брюксел на 28 юли 2003 година.